Betina Kastbjerg (DD), 2023-05-02:
Tak for det.
Danmark er et foregangsland, når det handler om digitalisering.
Vi ligger på en andenplads og har tidligere ligget på en førsteplads, og det vidner jo om, at vi hele tiden skal udvikle os for at ligge i front.
Samtidig er det vigtigt for både borgerne og virksomhederne, at de kan følge med i udviklingen, så i Danmarksdemokraterne kvitterer vi for L 98 om fravigelse fra obligatorisk digital selvbetjening, men samtidig er jeg også nødt til at problematisere, at der af redegørelsen ikke fremgår konkrete forslag, der skal sikre vores ældre og andre digitalt udsatte borgere, så de ikke bliver hægtet af samfundet.
Selv om Danmark ligger i front, når det handler om digitalisering, ligger vi bestemt ikke i front, når det handler om cybersikkerhed, og det er også blevet nævnt her.
Jeg har nu læst mig frem til, at vi ligger på en 32. plads, og det er bestemt bekymrende.
Så noterer jeg mig, at der er taget nogle initiativer som f.eks. en digital pulje til SMV'er og en cyber hotline, men jeg savner bare at se noget mere end rådgivning.
Vi ser stigende trusler fra Rusland med spionage og stigende cyberkriminalitet, så for os er det et vigtigt fokuspunkt.
Og så er jeg blevet opmærksom på, at vi har noget, der hedder en mastedatabase, hvor man kan se alle eksisterende og planlagte mobilmaster.
Det synes jeg er rimelig foruroligende, altså at man bare kan tilgå de her informationer også udefra.
Så det kommer jeg lige til at stille et spørgsmål til ministeren om.
Når det kommer til digital infrastruktur, ligger Danmark ifølge rapporten på en førsteplads, men her vil jeg også gerne lige problematisere, at det stadig er i landdistrikterne, der ikke alle steder er adgang til bredbånd eller 5G.
Bredbåndspuljen har desværre ramt lidt skævt, og ifølge formand for Landdistrikternes Fællesråd, Steffen Damsgaard, gik 41 pct. af midlerne til Region Hovedstaden, så måske man skulle kigge lidt på, hvordan ansøgningerne bliver behandlet, sådan at man måske fik lidt flere point, hvis man har en adresse i en yderkommune i stedet for i en bykommune.
Når det så kommer til betalinger, er vi også rigtig digitale.
Lidt over 90 pct. af alle betalinger foregår med betalingskort eller med vores mobil eller vores Apple Watch, og det er naturligvis dejligt og bekvemt for de fleste.
Men her vil jeg også gerne lige problematisere to problemstillinger: Den ene er, at bankerne udfaser dankortet, og det sker faktisk, uden at kunderne ved det.
Når vi får tilsendt et nyt VISA-dankort, viser det sig faktisk, at mange banker kun sender et VISA-kor.
Vi har haft dankortet i 40 år, og her har vi ved lov bestemt et fast lavt gebyr, men ved VISA-kortet er det jo internationalt bestemt, og der er intet loft over gebyrerne.
Så jeg synes ikke, at det er gavnligt for vores butikker, og jeg synes, det er noget, vi bør gøre noget ved.
Ofte er det også specielt i landdistrikterne, at det er et problem, da der kan være langt til et pengeinstitut, der har kontanter.
Det vil jeg rigtig gerne have vi får kigget på.
I Danmarksdemokraterne er vi glade for, at vi har fået en digitaliseringsminister, men vi savner at høre, hvilke konkrete initiativer ministeren vil tage f.eks. for at sikre, at bredbåndspuljen ikke rammer geografisk skævt og for at øge cybersikkerheden blandt SMV'er.
Det er svar, som jeg synes vi mangler, og derfor har jeg set meget frem til dagens debat.